Notum sit omnibus tam futuris quam praesentibus quod domnus Gaufredus Meschinus, sanctimonialem faciens filiam suam nomine Arembergam, dedit Deo et loco Marciniacensi quartam partem decimae sancti Romani quae erat de parte uxoris suae nomine Bardanae, laudante et concedente ipsa domna Bardana et filio suo Gaufredo. Dedit etiam vercheriam in parrochia de Ygaranda quam tenebat Joannes Quintio; in parrochia de Maaliaco vercheriam quam Stephanus Brunus tenebat, cum domo sua; ad Lescavanas, duas vercherias; ultra Ligerim, ad caput pontis, minetam terrae. Iterum autem concessit hoc quod calumniabat sive injuste, sive juste, de eleemosina Ildini de Glana, scilicet in Laisobosco et in vineis similiter. Hoc vero quod habebat vel de ejus feodo erat inter Craiam et viam quae ducit ad quercum rotundum, libere et absolute dimisit. Istud donum fecit in manu domni Pontii prioris qui filiam suam regulariter vestivit. Hujus rei testes sunt Theotardus, Bernardus cellerarius, prior claustralis, Girbertus Rechanus, Gaufredus Flocellus, Girardus de Munda, Willermus de Vindiciaco, Rodulfus et Hugo fratres ejus, Gibuinus praepositus, Ildinus, Durannus et Andreas frater ejus, et multi alii. Inde debet persolvere Joannes Quintio duodecim denarios et minam avenae, et unum caponem, et bichonem siliginis, et vercheria Stephani Bruni est ad medietatem, et de domo sua debet tres denarios et unam quartam avenae et unum caponem; Bernardus de vercheria Jevescanarum debet unam minam avenae et quinque denarios et panem unum de uno bichet frumenti ad planiam mensuram et unam gallinam et tres capones; item alia vercheria debet unum sextarium avenae et duodecim denarios et duas gallinas.